**D ô v o d o v á s p r á v a**

**A. Všeobecná časť**

Návrh zákona, ktorým sa dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Peter Cmorej, Milan Potocký, Erik Ňarjaš, Jozef Bubnár, Vojtech Tóth, Miroslav Žiak, Rastislav Jílek, Peter Liba a Tomáš Šudík.

**Cieľom predloženého návrhu zákona je ustanoviť vo verejnom záujme obmedzenie prevodu majetkových účastí štátu, samosprávnych krajov a obcí na podnikaní vlastníka verejného vodovodu, vlastníka verejnej kanalizácie, prevádzkovateľa verejného vodovodu a prevádzkovateľa verejnej kanalizácie tak, aby tieto majetkové účasti mohli byť prevedené len na štát, samosprávny kraj alebo inú obec, tzn. aby tieto majetkové účasti zostali aj do budúcnosti vo verejnom vlastníctve.**

V reakcii na zistenia kontroly Najvyššieho kontrolného úradu SR zameranej na hospodárenie vodárenských spoločností z novembra 2019 a odporúčania urýchlenej právnej úpravy v oblasti vlastníctva verejných vodovodov a verejných kanalizácii sa navrhuje doplniť návrh zákona aj o novelizáciu zákona č. 442/2002 Z. z. o verejných vodovodoch a verejných kanalizáciách, ktorej účelom bude vo verejnom záujme ustanoviť obmedzenie prevodu majetkových účastí štátu, samosprávnych krajov a obcí na podnikaní vlastníka verejného vodovodu, vlastníka verejnej kanalizácie, prevádzkovateľa verejného vodovodu a prevádzkovateľa verejnej kanalizácie tak, aby tieto majetkové účasti mohli byť prevedené len na štát, samosprávny kraj alebo inú obec, tzn. aby tieto majetkové účasti zostali aj do budúcnosti vo verejnom vlastníctve. Uvedený návrh vychádza z ústavou danej možnosti vymedziť zákonom majetok nevyhnutný na zabezpečovanie potrieb spoločnosti, potravinovej bezpečnosti štátu, rozvoja národného hospodárstva a verejného záujmu, ktorý môže byť iba vo vlastníctve štátu, obce, určených právnických osôb alebo určených fyzických osôb (čl. 20 ods. 2 Ústavy SR).

Návrh zákona nebude mať negatívny vplyv na rozpočet verejnej správy, nebude mať negatívny vplyv na podnikateľské prostredie, nebude mať negatívny vplyv na životné prostredie ani na informatizáciu spoločnosti. Rovnako nebude mať návrh zákona žiadne sociálne vplyvy, žiadne vplyvy na služby verejnej správy pre občana ani vplyvy na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K čl. I**

Zavádza sa pravidlo, aby majetkovú účasť štátu, samosprávneho kraja alebo obce na podnikaní vlastníka verejného vodovodu, vlastníka verejnej kanalizácie, prevádzkovateľa verejného vodovodu a prevádzkovateľa verejnej kanalizácie možno previesť len na štát, samosprávny kraj alebo obec. Dôvodom uvedeného zákonného obmedzenia je potreba ochrany verejného záujmu.

**K čl. II**

Nadobudnutie účinnosti sa navrhuje na 1. január 2021.